दिल्ली के भारतीय आयुर्विज्ञान संस्थान (एम्स) के P और C ब्लॉक की पहली और दूसरी मंजिल पर शनिवार दोपहर अचानक आग लग गई. हालांकि जल्द ही इस आग पर काबू पा लिया गया. आग बुझाने के लिए मौके पर दमकल की करीब 50 गाड़िया पहुंची थीं. जिस बिल्डिंग में यह आग लगी वह एक टीचिंग ब्लॉक था और हादसे में कोई हताहत नहीं हुआ है. उधर भूटान के दो दिवसीय दौरे पर पहुंचे पीएम मोदी का यहां भव्य स्वागत किया गया. उन्हें गार्ड ऑफ ऑनर भी दिया गया. यहां पीएम मोदी ने भारतीय लोगों से मुलाकात भी की. उधर दिल्ली में आम आदमी पार्टी से निष्कासित हो चुके दिल्ली सरकार में पूर्व मंत्री रहे कपिल मिश्रा शनिवार को औपचारिक तौर पर बीजेपी में शामिल हो गए. हालांकि इसी महीने उन्हें विधायक पद से अयोग्य घोषित कर दिया गया है, जिसके खिलाफ कपिल मिश्रा ने हाईकोर्ट में गुहार लगाई है. दूसरी ओर मुंबई की महानगर पालिका में लगाई एक आरटीआई से भ्रष्टाचार का एक बड़ा खुलासा हुआ है. यहां बृह्नमुंबई महानगरपालिका में लगाई गई एक आरटीआई से पता चला है कि मुंबई की सड़कों पर एक गड्ढा भरने के लिए करीब 17 हजार रुपए खर्च कर दिए जाते हैं. बावजूद इसके यहां लोगों का कहना है कि की कई सड़कें खस्ताहाल हैं. हालांकि बीएमसी का कहना है कि 90 फीसदी गड्ढे भरने का काम हो चुका है.
hin_Deva